b'\n_START_ARTICLE_\nSlovenska obve\xc5\xa1\xc4\x8devalno-varnostna agencija\n_START_SECTION_\nNadzor nad delom SOVE\n_START_PARAGRAPH_\nV demokrati\xc4\x8dnih dr\xc5\xbeavah je delovanje varnostnih in obve\xc5\xa1\xc4\x8devalnih slu\xc5\xbeb stalno nadzorovano, zlasti z vidika varovanja \xc4\x8dlovekovih pravic in temeljnih svobo\xc5\xa1\xc4\x8din ter zakonitosti in strokovnosti njihovega dela. Tudi Republika Slovenija je del skupnosti demokrati\xc4\x8dnih dr\xc5\xbeav, zato je delovanje njenih obve\xc5\xa1\xc4\x8devalnih in varnostnih slu\xc5\xbeb pod drobnogledom ve\xc4\x8d ustanov._NEWLINE_Sovo pri njenem delu nadzorujejo: varuh \xc4\x8dlovekovih pravic, vrhovno sodi\xc5\xa1\xc4\x8de, pristojna komisija dr\xc5\xbeavnega zbora, vlada, ra\xc4\x8dunsko sodi\xc5\xa1\xc4\x8de in prora\xc4\x8dunska in\xc5\xa1pekcija, javnost in informacijski poobla\xc5\xa1\xc4\x8denec. Poleg zunanjih oblik je v agenciji zagotovljen tudi notranji nadzor._NEWLINE_Varuhu \xc4\x8dlovekovih pravic, ki je pristojen za varovanje \xc4\x8dlovekovih pravic in temeljnih svobo\xc5\xa1\xc4\x8din v razmerju do dr\xc5\xbeavnih organov, morajo slednji, med njimi tudi Sova, na njegovo zahtevo zagotoviti vse podatke in informacije iz njegove pristojnosti in mu omogo\xc4\x8diti izvedbo preiskave._NEWLINE_Sodni nadzor izvaja predvsem predsednik Vrhovnega sodi\xc5\xa1\xc4\x8da, ki s pisno odredbo dovoljuje izvajanje posebnih oblik pridobivanja podatkov, opredeljenih v ZSOVA. Agencija je dol\xc5\xbena predsednika Vrhovnega sodi\xc5\xa1\xc4\x8da obvestiti o prenehanju uporabe posebnih oblik pridobivanja podatkov._NEWLINE_Pristojna komisija Dr\xc5\xbeavnega zbora izvaja nadzor nad agencijo v skladu z Zakonom o parlamentarnem nadzoru obve\xc5\xa1\xc4\x8devalnih in varnostnih slu\xc5\xbeb. Posebne pristojnosti ima komisija pri nadzorovanju zakonitosti uporabe posebnih oblik pridobivanja podatkov, saj ima vpogled v dokumentacijo o uporabi le-teh, lahko pa si ogleda tudi naprave in prostore, ki jih agencija pri tem uporablja. Komisija izvaja nadzor tudi z obravnavo celovitega poro\xc4\x8dila o delu in finan\xc4\x8dnem poslovanju agencije v preteklem letu in programa dela za teko\xc4\x8de leto. Oba dokumenta ji v obravnavo predlo\xc5\xbei Vlada Republike Slovenije. Agencija vsake \xc5\xa1tiri mesece, po potrebi pa tudi zunaj tega roka, komisiji poro\xc4\x8da o izvr\xc5\xa1evanju svojih splo\xc5\xa1nih dejavnosti._NEWLINE_Vlada opravlja strokovni nadzor nad delom Sove s spremljanjem njenih aktivnosti in rezultatov dela. Agencija o svojih ugotovitvah obve\xc5\xa1\xc4\x8da predsednika vlade, kadar gre za zadeve iz njihove pristojnosti pa tudi predsednika republike, predsednika dr\xc5\xbeavnega zbora in pristojne ministre. Podatke o svojih ugotovitvah agencija posreduje tudi pristojnim ministrstvom ter drugim organom dr\xc5\xbeavne uprave, da bi ti lahko za izvr\xc5\xa1evanje svojih zakonitih pristojnosti predlagali ali sprejeli dolo\xc4\x8dene ukrepe. Agencija pripravlja informacije in analize s svojega delovnega podro\xc4\x8dja tudi za potrebe Sveta za nacionalno varnost in delovnih teles dr\xc5\xbeavnega zbora za izvajanje nalog z njihovega delovnega podro\xc4\x8dja._NEWLINE_Nadzor porabe prora\xc4\x8dunskih sredstev Sove opravljata prora\xc4\x8dunska in\xc5\xa1pekcija ministrstva za finance in ra\xc4\x8dunsko sodi\xc5\xa1\xc4\x8de. Prora\xc4\x8dun agencije je javen._NEWLINE_Nadzor javnosti ni posebej opredeljen, izra\xc5\xbea pa se predvsem v javnem mnenju o agenciji, medijski odmevnosti njenega dela in komentarjih javnosti na nekatere njene postopke. Tudi spletna stran omogo\xc4\x8da vpogled javnosti v delo Sove._NEWLINE_Temeljna naloga notranjega nadzora je ugotavljanje, ali so bili na ustrezen na\xc4\x8din izvedeni in dokumentirani vsi postopki, ki jih dolo\xc4\x8dajo zakon, podzakonski akti in druga navodila.\n_START_SECTION_\nStrategija razvoja\n_START_PARAGRAPH_\nNa dan Sove, 17. junija 2019, je direktor agencije mag. Rajko Kozmelj podpisal Strategijo razvoja Slovenske obve\xc5\xa1\xc4\x8devalno-varnostne agencije kot dele\xc5\xbenika obve\xc5\xa1\xc4\x8devalno-varnostne skupnosti v Republiki Sloveniji._NEWLINE_Dostop do javnega dela strate\xc5\xa1kega dokumenta.\n_START_SECTION_\nZgodovina\n_START_PARAGRAPH_\nSvoj dana\xc5\xa1nji naziv \xe2\x80\x93 Slovenska obve\xc5\xa1\xc4\x8devalno-varnostna agencija je agencija dobila 17. junija 1993, predhodno pa je bila znana kot Varnostno informativna slu\xc5\xbeba.'